δοκιμές μεγάλης κλίμακας, κατασκευή και εγκατάσταση καινοτόμων ανεμογεννητριών και υπεράκτιων εδράσεων (6 έργα)· και

ανάπτυξη δομοστοιχειωτών λύσεων με στόχο την ενσωμάτωση στο δίκτυο μεγάλων ποσοτήτων ηλεκτρισμού από αιολική ενέργεια (3 έργα).

Από τα εννέα αυτά έργα, τα τρία έχουν περατωθεί και δύο διακόπηκαν πρόωρα. Για τα έργα καταβλήθηκε ποσό 237.603.431 ευρώ.

2.2 Η πρόοδος που έχει επιτευχθεί μέχρι σήμερα ανά τομέα

2.2.1 Η πρόοδος που έχει επιτευχθεί όσον αφορά τις καινοτόμες γεννήτριες και τις υπεράκτιες κατασκευές

Το έργο Nordsee Ost προσέκρουσε σε μερικές καθυστερήσεις, συγκεκριμένα σε συνδυασμό δυσμενών καιρικών συνθηκών το 2014/2015 και τεχνικών προβλημάτων σύνδεσης με το δίκτυο και τις ανεμογεννήτριες. Χορηγήθηκε παράταση μέχρι το τέλος του 2015.

Εξακολουθούν να υπάρχουν σημαντικές δυσκολίες στην υλοποίηση του υπεράκτιου πάρκου αιολικής ενέργειας Aberdeen και του Wind Deployment Centre. Το έργο στο Aberdeen καθυστέρησε λόγω των δυσκολιών έγκρισης τόσο του υπεράκτιου όσο και του χερσαίου σκέλους (που έχουν προσβληθεί δικαστικά). Σύμφωνα με τις ευνοϊκότερες εκτιμήσεις, η οριστική επενδυτική απόφαση θα ληφθεί το τέταρτο τρίμηνο του 2016 (με τη θέση σε λειτουργία το 2019). Για το έργο Global Tech I δεν βρέθηκε συνεπενδυτής. Για τον λόγο αυτό, η Επιτροπή επιβεβαίωσε τον Απρίλιο του 2015 την αναδρομική διακοπή του έργου από 1ης Ιανουαρίου 2014.

2.2.2 Πρόοδος της ενοποίησης του δικτύου αιολικής ενέργειας

Το έργο του κόμβου συνεχούς ρεύματος υψηλής τάσης (HVDC) διακόπηκε. Για την υλοποίηση των δύο εναπομενόντων έργων Kriegers Flak και Cobra Cable θα χρειαστούν αρκετά χρόνια.

Όσον αφορά το Kriegers Flak, η νέα πρόταση που υπέβαλαν οι εταιρίες είναι συμβατή με το ΕΕΠΑ. Με την υπογραφή της επικαιροποιημένης συμφωνίας συνεργασίας, τον Ιανουάριο του 2015, οι εταίροι του έργου έλαβαν την οριστική επενδυτική απόφαση, η οποία βασίζεται στη νέα τεχνική σύλληψη. Η υπεράκτια γραμμή διασύνδεσης έχει προγραμματιστεί να τεθεί σε λειτουργία μέχρι το τέλος του 2018.

Η συμφωνία επιχορήγησης του έργου Cobra Cable τροποποιήθηκε και το μέτρο παρατάθηκε έως τον Δεκέμβριο του 2017. Ξεκίνησε η διαδικασία προμήθειας των μετατροπέων ρεύματος και του καλωδίου και αναμένεται να συναφθεί η σύμβαση τον Νοέμβριο του 2015. Η οριστική επενδυτική απόφαση θα ληφθεί το δεύτερο τρίμηνο του 2016, αφού πρώτα εξασφαλιστούν όλες οι σχετικές άδειες όσον αφορά την όδευση του καλωδίου και οι συμβάσεις με τους προμηθευτές για το καλώδιο και τους σταθμούς μετατροπέων δεν υπερβαίνουν τον προϋπολογισμό των 621 εκατ. ευρώ. Αν πληρούνται οι προϋποθέσεις αυτές, το καλώδιο θα πρέπει να τεθεί σε λειτουργία μετά από δύο έτη.

3. Δέσμευση και αποθήκευση διοξειδίου του άνθρακα

Το επιμέρους πρόγραμμα του ΕΕΠΑ αφορούσε 6 έργα, με προβλεπόμενη ενίσχυση ύψους 1 δισεκατομμυρίων ευρώ για έργα με στόχο την επίδειξη της πλήρους δέσμευσης, μεταφοράς και αποθήκευσης διοξειδίου του άνθρακα.

Με την ολοκλήρωση ενός έργου είναι πλέον έτοιμες να λειτουργήσουν πιλοτικές μονάδες για τη δέσμευση, μεταφορά και αποθήκευση. Τρία έργα διακόπηκαν πρόωρα. Δύο έργα βρίσκονται σε εξέλιξη. Για τα εν λόγω έργα καταβλήθηκαν 426.982.066 ευρώ.

Η πρόοδος που σημειώθηκε όσον αφορά τα έργα δέσμευσης και αποθήκευσης διοξειδίου του άνθρακα

Τα δύο εναπομένοντα έργα, το ROAD (στις Κάτω Χώρες) και το Don Valley (στο Ηνωμένο Βασίλειο), εξακολουθούν να αντιμετωπίζουν σημαντικές δυσκολίες στην εξεύρεση της απαραίτητης χρηματοδότησης, τόσο για την κατασκευή όσο και για τη λειτουργία τους.

Το έργο Don Valley σημειώνει ικανοποιητική πρόοδο όσον αφορά την ανάπτυξη της υποδομής μεταφοράς και αποθήκευσης CO2, η οποία θα μπορούσε να αξιοποιηθεί από κοινού για το έργο White Rose, που συγχρηματοδοτείται από το πρόγραμμα NER 300, καθώς και για άλλα πιθανά έργα CCS στην περιοχή Humber. Ωστόσο, το μέλλον της μονάδας ηλεκτροπαραγωγής CCS εξαρτάται εξ ολοκλήρου από την επίτευξη επιχειρησιακής υποστήριξης εκ μέρους του συστήματος Contract for Difference του Ηνωμένου Βασιλείου. Τον Αύγουστο του 2014, η βρετανική κυβέρνηση δημοσίευσε έγγραφο σχετικά με το πλαίσιο πολιτικής για τα επόμενα βήματα στον τομέα της τεχνολογίας CCS, στο οποίο περιλαμβάνεται η ανάπτυξη συστήματος Contract for Difference, κατάλληλου για έργα CCS όπως αυτό του Don Valley. Η Επιτροπή θα συνεχίσει τις διαβουλεύσεις με τους εταίρους του έργου και με την κυβέρνηση του Ηνωμένου Βασιλείου σχετικά με το χρονοδιάγραμμα και τις προοπτικές του έργου, με σκοπό την επίτευξη θετικής οριστικής επενδυτικής απόφασης. Επιπλέον, θα εξετάσει την τροποποίηση της συμφωνίας επιχορήγησης, ώστε να ληφθεί υπόψη η καθυστέρηση στην ανάπτυξη του συστήματος Contract for Difference και η προγραμματιζόμενη νέα τεχνολογία δέσμευσης CO2, μετά την ανάληψη του συντονισμού του έργου από νέο επενδυτή, τον Δεκέμβριο του 2014.

Όσον αφορά το έργο ROAD, η χαμηλή τιμή CO2 είχε ως αποτέλεσμα έλλειμμα χρηματοδότησης σε σύγκριση με τους αρχικούς υπολογισμούς. Η Ευρωπαϊκή Επιτροπή έχει καταβάλει σημαντικές προσπάθειες να συσπειρώσει τα ενδιαφερόμενα κράτη μέλη, τους εμπλεκόμενους βιομηχανικούς εταίρους και τη Νορβηγία, προκειμένου να εξευρεθεί λύση. Το αποτέλεσμα ήταν να αναζητηθεί εναλλακτική λύση αποθήκευσης στο πλαίσιο του έργου, η οποία είναι πλέον διαθέσιμη και θα μπορούσε να μειώσει σημαντικά το κόστος μεταφοράς και αποθήκευσης CO2, επειδή θα εφαρμοστεί σε τόπο πλησιέστερο στην ξηρά. Η Επιτροπή έλαβε επίσης συγκεκριμένες εκδηλώσεις ενδιαφέροντος για τη σύσταση εργαλείου συγχρηματοδότησης ERA-NET (Δίκτυο του Ευρωπαϊκού Χώρου Έρευνας) στο πλαίσιο του προγράμματος «Ορίζοντας 2020», με σκοπό την υποστήριξη της λειτουργίας και την πλήρη αξιοποίηση των δυνατοτήτων διάδοσης του πρώτου έργου στην Ευρώπη με το οποίο θα αποδειχθεί σε εμπορική κλίμακα η εφαρμογή της τεχνολογίας CCS μετά την καύση σε θερμοηλεκτρικό σταθμό καύσης με καύσιμο τον άνθρακα. Αυτό θα σημάνει επίσης την επιτυχή επίδειξη τεχνολογίας κατάλληλης για τον εκ των υστέρων εξοπλισμό υφισταμένων θερμοηλεκτρικών σταθμών με καύσιμο τον άνθρακα.

III ΕΥΡΩΠΑΪΚΟ ΤΑΜΕΙΟ ΕΝΕΡΓΕΙΑΚΗΣ ΑΠΟΔΟΣΗΣ (EEEF)

Τον Δεκέμβριο του 2010, κατανεμήθηκε από το Ευρωπαϊκό Ενεργειακό Πρόγραμμα Ανάκαμψης (ΕΕΠΑ) ποσό 146.300.000 ευρώ σε χρηματοδοτική διευκόλυνση για έργα αειφόρου ενέργειας. Ποσό 125 εκατομμυρίων ευρώ απετέλεσε τη συνεισφορά της ΕΕ στο Ευρωπαϊκό Ταμείο Ενεργειακής Απόδοσης (European Energy Efficiency Fund - EEEF), το οποίο συστάθηκε τον Ιούλιο του 2011, έχει μέχρι στιγμής ανέλθει σε συνολικό ύψος 265 εκατομμυρίων ευρώ και ενισχύεται από τη Διευκόλυνση Επιχορήγησης Τεχνικής Βοήθειας, με προϋπολογισμό 20 εκατ. ευρώ και 1,3 εκατ. ευρώ για δραστηριότητες ευαισθητοποίησης.